Alle de nordjyder, der dagligt får deres TV-signal fra Nibe-senderen, vil i de næste to dage opleve sort skærm og forstyrrelser resten af denne måned.

TV-seerne i Himmerland, Han Herred og Aalborg, der får deres signal fra antennen i Nibe, vil i dag fredag og lørdag opleve, at signalet fra TV2, både den analoge og digitale forsvinder mellem klokken 9 og 17. Det samme gælder for de digitale signaler fra Danmarks Radio. De manglende TV-billeder skyldes, at sendemasten i Nibe skal gøres klar til, at det analoge signal slukkes den 31. oktober - og alle signaler fra 1. november bliver digitale. Af samme årsag vil der i resten af maj måned også være slukket for Nibe-senderen om natten mellem klokken 23.00 og 07.00. Undervejs kan der desuden opstå forstyrrelser og forringet billedkvalitet, fordi Nibe-senderen i hele perioden sender sit signal ud med nedsat effekt.